Fosta jucătoare română de tenis Virginia Ruzici, câştigătoare la simplu şi dublu a turneului Roland Garros, a declarat, marţi, pentru AGERPRES, că este foarte optimistă că Simona Halep, a cărei suspendare pentru dopaj a fost redusă de la 4 ani la 9 luni, va reveni în topul mondial feminin, ea dându-le ca exemplu pe Angelique Kerber (36 de ani) şi Caroline Wozniacki (33 de ani).
Ruzici, care a fost managerul Simonei Halep până în mai 2022, a explicat că în tenisul mondial sunt multe exemple de jucători care evoluează la vârste de peste 35 de ani.
"Dacă urmărim puţin ce se întâmplă în tenisul mondial masculin, dar şi feminin, vedem că toţi joacă tot mai mult. Federer a încheiat pe la 41 de ani, Djokovic are aproape 38 de ani şi e pe teren, Nadal cu toate accidentările din cariera lui se pregăteşte pentru Roland Garros… la fete vedem că revin jucătoare care acum au 34 sau 35 de ani, cu care de altfel Simona s-a bătut în trecut, mă refer la Kerber (n.r. – Angelique Kerber, 36 de ani), la Wozniacki (n.r. – Caroline Wozniacki, 33 de ani)… şi altele. De ce Simona Halep, la 32 de ani, să nu poată să revină? Eu sunt foarte optimistă că poate reveni în topul mondial. Cred foarte mult în capacitatea ei de a reveni, ea având un talent deosebit şi un fizic deosebit. Iar acum, cu maturitate şi experienţa pe care o are, sper că nu va avea o presiune extrem de mare în revenire", a spus Ruzici pentru AGERPRES.
"Eu am primit cu mare, mare bucurie vestea reducerii suspendării. Sunt euforică de când am aflat. Mă bucur nespus că o vom revedea pe terenul de tenis, sper eu cât mai curând. Cred că ar putea să fie destul de bine pregătită pentru Roland Garros, dacă nu, chiar un turneu sau două înainte. Cred că toată România se bucură în aceste momente şi îi dorim din suflet ca de acum înainte viaţa ei să fie din nou una fericită. Suntem fericiţi că o vom revedea curând pe teren. Îi urăm toţi mult succes", a adăugat Virginia Ruzici.
Tribunalul de Arbitraj Sportiv (TAS) de la Lausanne a admis apelul depus de jucătoarea română de tenis Simona Halep şi i-a redus la nouă luni suspendarea de patru ani dictată de Agenţia Internaţională pentru Integritatea Tenisului (ITIA).
În comunicatul publicat de TAS marţi se precizează că tribunalul a făcut publica partea "operativă" a deciziei în acest caz, care a avut două părţi, prima în care substanţa interzisă roxadustat a fost detectată în proba de urină prelevată Simonei Halep pe 29 august 2022, în timp US Open, iar a doua acuzaţie legată de paşaportul biological sportive (ABP), mai precis o probă de sânge prelevată pe 22 septembrie 2022, caz în care s-ar fi făcut uz de o substanţă sau metodă interzisă. În decizia din 22 septembrie 2023, tribunalul independent al Federaţiei Internaţionale de Tenis (ITF) a găsit-o pe Halep vinovată de încălcarea regulamentului antidoping în ambele cazuri şi a dictat o perioadă de suspendare de patru ani.
Simona Halep fusese suspendată pe o perioadă de patru ani pentru dopaj, pe 12 septembrie 2023, de către Agenţia Internaţională pentru Integritate în Tenis (ITIA). ITIA a precizat atunci că un tribunal independent a suspendat fostul lider mondial pentru două încălcări separate ale Programului Antidoping din Tenis (TADP).
Simona Halep a dat în judecată compania canadiană care a produs suplimentele nutriţionale din cauza cărora consideră că a fost testată pozitiv şi a fost suspendată patru ani pentru dopaj.
Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după ce testul pozitiv la roxadustat (medicament folosit de oamenii cu anemie, n. red.) din 2022, de la US Open.